Il-Kunsill ta' Assoċjazzjoni UE-Turkija kellu t-53 laqgħa tiegħu nhar it-Tnejn, 18 ta' Mejju 2015, fi Brussell. Din il-laqgħa tmexxiet mis-Sur Mevlüt Çavuşoğlu, il-Ministru għall-Affarijiet Barranin tat-Turkija. Huwa kien akkumpanjat mis-Sur Volkan Bozkir, il-Ministru għall-Affarijiet tal-UE u n-Negozjatur Ewlieni. Is-Sur Edgars Rinkēvičs, il-Ministru għall-Affarijiet Barranin tal-Latvja, mexxa d-delegazzjoni tal-UE (f'isem ir-Rappreżentant Għoli tal-UE għall-Affarijiet Barranin u l-Politika ta' Sigurtà, Federica Mogherini). Is-Sur Johannes Hahn, il-Kummissarju responsabbli għall-Politika Ewropea tal-Viċinat u n-Negozjati għat-Tkabbir, irrappreżenta lill-Kummissjoni Ewropea. Il-laqgħa pprovdiet opportunità f'waqtha biex jiġu eżaminati r-relazzjonijiet bejn l-UE u t-Turkija u jinqasmu l-fehmiet dwar firxa ta' kwistjonijiet. Affermat mill-ġdid l-importanza li l-UE tagħti lir-relazzjonijiet tagħha mat-Turkija, bħala pajjiż kandidat u sieħeb ewlieni għall-UE. L-UE faħħret l-isforzi konsiderevoli li saru mit-Turkija meta ospitat madwar żewġ miljun refuġjat li kienu qed jaħarbu mill-vjolenza fis-Sirja u l-Iraq. F'dan il-kuntest, l-UE ssottolinjat li l-iżviluppi serji ħafna fir-reġjun, b'mod partikolari fis-Sirja u l-Iraq, jagħmluha kruċjali li d-djalogu u l-kooperazzjoni fuq kwistjonijiet ta' politika barranija jiżdiedu. L-UE pproponiet li tiżviluppa kooperazzjoni aktar mill-qrib kontra l-ISIL/id-Da'esh u n-netwerks ta' finanzjament tagħha u biex twaqqaf il-fluss ta' ġellieda barranin. Id-djalogu attiv kontra t-terroriżmu bejn l-UE u t-Turkija ntlaqa' tajjeb flimkien mal-iskambju tal-aħjar prattika dwar il-prevenzjoni tar-radikalizzazzjoni u r-reklutaġġ għat-terroriżmu. L-UE kkonfermat ukoll l-intenzjoni tagħha li ssaħħaħ il-kooperazzjoni għall-ġlieda kontra t-terroriżmu u ssottolinjat l-importanza li tiġi żviluppata kooperazzjoni tal-pulizija u ġudizzjarja fil-ġlieda kontra t-terroriżmu. Hija u tirreferi għall-kwistjoni prinċipali tal-migrazzjoni illegali, l-UE tenniet l-impenn tagħha biex issaħħaħ il-kooperazzjoni mat-Turkija fuq il-prevenzjoni ta' flussi ta' migrazzjoni illegali, kif espress ukoll mill-Kunsill Ewropew fit-23 ta' April 2015. L-UE esprimiet ukoll tħassib dwar iż-żieda sinifikanti fil-qsim irregolari fil-fruntieri tal-baħar ma' Stati Membri tal-UE li huma ġirien. L-UE rrikonoxxiet li l-kooperazzjoni fuq il-fruntieri bejn naħa u oħra tal-fruntieri tal-art mal-Greċja u l-Bulgarija kienet tjiebet u esprimiet l-apprezzament tad-djalogu żviluppat bejn l-awtoritajiet Torok u l-awtoritajiet tal-Greċja u l-Italja fl-indirizzar tal-migrazzjoni irregolari fuq il-baħar. L-UE ħeġġet lit-Turkija biex tiżviluppa djalogu bħal dan f'kooperazzjoni sħiħa bil-ħsieb li tevita flussi migratorji illegali fil-Baħar Eġew u l-Mediterran u biex tiġġieled kontra l-faċilitazzjoni tad-dħul klandestin ta' persuni u t-traffikar tal-bnedmin. L-UE tenniet ukoll li hi tistenna li t-Turkija timplimenta b'mod effettiv u sħiħ il-ftehim ta' riammissjoni bejn l-UE u t-Turkija. F'dak li għandu x'jaqsam mar-relazzjonijiet tal-UE mat-Turkija, l-UE laqgħet l-impenn imġedded tal-gvern Tork għall-adeżjoni mal-UE. L-UE ssottolinjat li permezz ta' negozjati attivi u kredibbli dwar l-adeżjoni li jħarsu l-impenji u l-kundizzjonalità stabbilita tal-UE, flimkien mad-dimensjonijiet l-oħra kollha tar-relazzjonijiet bejn l-UE u t-Turkija, ir-relazzjonijiet bejn l-UE u t-Turkija jkunu jistgħu jiksbu l-potenzjal sħiħ tagħhom. F'dan ir-rigward, l-UE esprimiet il-pożizzjoni ċara tagħha fir-rigward tal-Protokoll Addizzjonali tal-Ftehim ta' Assoċjazzjoni. Implimentazzjoni sħiħa u mhux diskriminatorja lejn l-Istati Membri kollha tal-UE hija obbligu u bħala tali għandha tiġi onorata. Din l-implimentazzjoni tista' tagħti spinta sinifikanti lill-proċess ta' negozjar. Kif enfasizzat mill-Qafas ta' Negozjar, l-UE esprimiet ukoll li hi tistenna li t-Turkija tappoġġa b'mod attiv in-negozjati li għandhom l-għan li tinstab soluzzjoni ġusta, komprensiva u vijabbli tal-problema ta' Ċipru fi ħdan il-qafas tan-NU, skont ir-riżoluzzjonijiet rilevanti tal-Kunsill tas-Sigurtà tan-NU u f'konformità mal-prinċipji li fuqhom hija msejsa l-Unjoni. L-impenn u l-kontribut tat-Turkija f'termini konkreti għal soluzzjoni komprensiva bħal din huma kruċjali. Fiċ-ċirkostanzi attwali, l-UE tqis li hu importanti aktar minn qatt qabel li tiġi żgurata klima pożittiva bil-ħsieb li jissoktaw in-negozjati għal soluzzjoni komprensiva għal Ċipru. L-issoktar tat-taħditiet dwar soluzzjoni fil-15 ta' Mejju 2015 intlaqa' mill-UE. Kif stqarr fil-konklużjonijiet tiegħu ta' Marzu 2014, il-Kunsill Ewropew esprima li jinsab lest li jagħmel il-parti tiegħu fl-appoġġ tan-negozjati. Rigward is-sitwazzjoni domestika fit-Turkija, l-UE estendiet l-aktar appoġġ politiku qawwi tagħha għall-isforzi mġedda għal soluzzjoni paċifika tal-kwistjoni Kurda u inkoraġġiet aktar involviment mill-partijiet kollha biex il-proċess jimxi 'l quddiem. F'dak li għandu x'jaqsam mar-riformi li għaddejjin, l-UE laqgħet l-implimentazzjoni kontinwa ta' riformi adottati fis-snin ta' qabel, u b'mod partikolari miżuri mħabbra fil-pakkett ta' demokratizzazzjoni ta' Settembru 2013. Madankollu, l-UE esprimiet tħassib dwar indħil bla bżonn mill-eżekuttiv fil-ġudikatura, bidliet frekwenti għal-leġislazzjoni ewlenija mingħajr il-konsultazzjoni meħtieġa tal-partijiet ikkonċernati, u restrizzjonijiet fuq l-aċċess għall-informazzjoni. Ir-riformi għandhom jipprevedu kontrolli u bbilanċjar xierqa li jiggarantixxu b'mod sħiħ il-libertà, id-demokrazija, l-ugwaljanza, l-istat tad-dritt u r-rispett lejn id-drittijiet tal-bniedem, fosthom id-drittijiet ta' persuni minn minoranzi. Ir-riformi, inklużi dawk dwar kostituzzjoni ġdida, għandhom jitħejjew skont l-istandards Ewropej, sabiex jissodisfaw kompletament il-kriterji ta' Kopenħagen. F'dak li għandu x'jaqsam mal-kooperazzjoni ekonomika, l-UE fakkret fir-rabtiet ekonomiċi b'saħħithom bejn it-Turkija u l-UE u l-ħtieġa li jiġi żviluppat djalogu ekonomiku ta' livell għoli. Maż-żmien, il-progress skont Kapitolu 17 - politika ekonomika u monetarja - għandu jappoġġa aktar dan id-djalogu u jinkoraġġixxi l-allinjament mal-acquis. Fl-aħħar nett, il-Kunsill ta' Assoċjazzjoni analizza l-istat tar-relazzjonijiet skont il-Ftehim ta' Assoċjazzjoni u l-Unjoni Doganali. F'dan il-kuntest, l-UE tenniet l-impenn tagħha li tinvolvi ruħha b'mod kostruttiv mat-Turkija biex timmassimizza l-potenzjal tal-Unjoni Doganali u biex issolvi tilwim pendenti.